- Regimet er inne i en ny fase -
Et medlem av den syriske opposisjonen i Aleppo ødelegger et bilde av Syrias president Bashar al-Assad
Et syrisk ambassadørpar føyer seg nå inn i rekken av avhoppere fra Assad-regimet. - Det begynner å falle fra hverandre, sier Nadim Shehadi ved den anerkjente tankesmien Chatham House til Aftenposten.no.
Publisert: 25.jul. 2012 14:50
Oppdatert: 31.jul. 2012 09:44
I formiddag ble det klart at nok en syrisk ambassadør hopper av, ifølge kilder TV-kanalen al-Jazeera har snakket med: Syrias ambassadør til De forente arabiske emirater, Abdel Latif Al Dabbagh, har bestemt seg for å forlate Assad-regimet.Han følger dermed sin kone, Lamia al-Hariri, som var Syrias ambassadør til Kypros og deserterte i går. Paret skal nå befinne seg i Qatar, ifølge et medlem fra opposisjonsgruppen Syrias nasjonale råd, skriver Reuters. Til sammen har nå tre ambassadører hoppet av denne måneden.Hariris frafall er ekstra viktig fordi hun er niesen til Syrias visepresident Farouk al-Sharaa. Hun er sunni-muslim og fra byen Deraa, der opprøret startet i mars i fjor.
Denne amatørvideoen hentet fra sosiale medier hevder å vise eksplosjoner i Homs og Al Rastan i Syria 25. Og 24. juli i år.
- Regimet mye svakere- Regimet har gått inn i en ny fase med disse deserteringene. Det er mye svakere. Det begynner å falle fra hverandre. Men det er ennå for tidlig å si at det er ferdig, sier Nadim Shehadi ved den London-baserte tankesmien Chatham House til Aftenposten.no.Han mener det er vanskelig å danne et klart bilde av hva som egentlig foregår.- Det vil komme mange spekulasjoner og konspirasjonsteorier. Vi må vente og se, sier han.Midtøsten-kjenner Kai Kverme ved Universitetet i Oslo er enig i at det er for tidlig å slå fast konsekvensene.
- Men det er klart at dette er tøffe tider for regimet. Når tyngre figurer hopper av, er det et tegn på at de ikke anser at regimet har sjanse til å overleve. Det sender signaler til andre som er igjen i regimet, til opposisjonen og til russerne, sier han.Russland er blant Assad-regimets sterkeste støttespillere, sammen med Iran og den libanesiske sjia-gruppen Hizbollah.- Foreløpig har vi ikke sett masse-avhoppinger, slik vi gjorde i Libya. Det er det heller ikke sikkert vi får se. Men de siste dagene har veldig mange militære hoppet av. Og det betyr selvsagt at militæret blir svekket, sier Kverme.Snakket for første gangI går gav også den tidligere toppgeneralen Manaf Tlas for første gang en offentlig erklæring etter at han hoppet av tidligere denne måneden. I et intervju med TV-kanalen Al Arabiya tok han avstand fra regimet, og oppfordret syrerne til å stå sammen og se mot et post-revolusjonært Syria. Tlas befinner seg nå i Frankrike.- Jeg snakker til dere som et frafallent medlem av den syriske hæren, som tar avstand fra den kriminelle oppførselen til dette regimet. Jeg snakker til dere som en av Syrias sønner. Hederlige syriske militæroffiserer aksepterer ikke de kriminelle handlingene i Syria. Tillat meg å tjene Syria etter Assads æra, sa Tlas, som i årevis har vært en nær venn av Assad og er den første fra Assads innerste krets som har hoppet av.
Kampene tiltar i Syrias største by Aleppo. Samtidig stenger Tyrkia grensepostene til Syria, og den sentrale avhopperen Manaf Tlas tar for første gang avstand fra regimet.
Fordi han hittil ikke har kommet med noen offentlig erklæring, har det vært uklart om han hadde politiske motiver og rømte Syria for å slutte seg til opprøret, eller om han av andre grunner ønsket å komme seg bort fra det krigsherjede landet.Uklart motivNadim Shehadi ved Chatham House tolker det slik at Tlas nå tilbyr seg selv som en leder for overgangen i Syria.- Etter flere ukers taushet: Hvorfor kom han med den offentlige erklæringen i går?- Dette er kompliserte kalkulasjoner, sier Shehadi, som mener det er vanskelig å si hva som ligger bak.- Det kan til og med være i overensstemmelse med Assad, sier han.Kai Kverme ved Universitetet i Oslo påpeker at Tlas nekter for å ha vært i kontakt med Syrias nasjonale råd, men mener det er sannsynlig at han snakker med deler av opposisjonen for å skaffe seg en posisjon når Assad eventuelt faller.- Når Tlas nå snakker etter flere ukers taushet: Kan det bety at han føler seg tryggere på at regimet rakner?- Det er godt mulig, men det er sånt vi ikke vet. Han sa heller ikke noe om det i går. Og han hadde ikke hoppet av hvis han hadde tenkt at det var en sjanse for at regimet ville bli værende.I motsetning til andre sunnimuslimske senioroffiserer som har forlatt de syriske styrkene siden opprøret begynte for 16 måneder siden, oppfordret ikke Tlas andre soldater til å hoppe av. I stedet understreket han at nasjonal enhet er viktig etter Assads fall.Tlas la til at han ikke klandrer dem som ikke har hoppet av.